b'\n_START_ARTICLE_\nBiserica Sf\xc3\xa2ntul Ioan din Sibiu\n_START_PARAGRAPH_\nBiserica "Sf. Ioan\xe2\x80\x9d din Sibiu, cunoscut\xc4\x83 \xc8\x99i ca Biserica "Sf. Johannis" (\xc3\xaen german\xc4\x83 Johanniskirche), este o biseric\xc4\x83 evanghelic\xc4\x83 de confesiune augustan\xc4\x83 (luteran\xc4\x83) construit\xc4\x83 \xc3\xaen anul 1912 \xc3\xaen ora\xc8\x99ul Sibiu. Ea a fost ridicat\xc4\x83 pe locul unei biserici mai vechi, dat\xc3\xa2nd din perioada 1881-1883 \xc8\x99i care fusese demolat\xc4\x83 ca urmare a faptului c\xc4\x83 prezenta pericol de pr\xc4\x83bu\xc8\x99ire. Biserica se afl\xc4\x83 situat\xc4\x83 pe Str. Mitropoliei nr. 32. _NEWLINE_L\xc3\xa2ng\xc4\x83 ea a fost construit un orfelinat evanghelic, \xc3\xaen care func\xc8\x9bioneaz\xc4\x83 ast\xc4\x83zi Centrul Cultural "Fr. Teutsch".\n_START_SECTION_\nContext\n_START_PARAGRAPH_\n\xc3\x8en anul 1543, \xc3\xaen urma Reformei Protestante, popula\xc8\x9bia s\xc4\x83seasc\xc4\x83 din Sibiu a trecut la luteranism, iar bisericile catolice au intrat \xc3\xaen posesia luteranilor. Sibiul a r\xc4\x83mas timp de 150 ani f\xc4\x83r\xc4\x83 biserici catolice. _NEWLINE_\xc3\x8en anul 1688 armatele imperiale habsburgice au p\xc4\x83truns \xc3\xaen Transilvania, pe care scos-o de sub influen\xc8\x9ba otoman\xc4\x83. Integrarea Transilvaniei \xc3\xaen teritoriile Casei de Habsburg a fost consacrat\xc4\x83 prin Diploma leopoldin\xc4\x83 din 4 decembrie 1691. Odat\xc4\x83 cu armatele imperiale s-au a\xc8\x99ezat \xc3\xaen Sibiu c\xc4\x83lug\xc4\x83rii iezui\xc8\x9bi, care au ob\xc8\x9binut pozi\xc8\x9bii importante \xc3\xaen istoria ora\xc8\x99ului. La \xc3\xaenceput slujbele religioase catolice se oficiau \xc3\xaen Hala Croitorilor din Pia\xc8\x9ba Mare. Dup\xc4\x83 iezui\xc8\x9bi au venit \xc3\xaen ora\xc8\x99 c\xc4\x83lug\xc4\x83rii franciscani care au preluat fosta biseric\xc4\x83 minorit\xc4\x83 (1716) \xc8\x99i c\xc4\x83lug\xc4\x83ri\xc8\x9bele ursuline care au preluat fosta biseric\xc4\x83 dominican\xc4\x83 (1728). _NEWLINE_Ca urmare a faptului c\xc4\x83 credincio\xc8\x99ii evanghelici (luterani) din Sibiu, majoritari \xc3\xaen ora\xc8\x99 \xc3\xaen acea vreme, au r\xc4\x83mas doar cu Biserica evanghelic\xc4\x83 "Sf. Maria", Parohia romano-catolic\xc4\x83 a hot\xc4\x83r\xc3\xa2t construirea unei biserici de lemn pentru comunitatea evanghelic\xc4\x83. Aceast\xc4\x83 biseric\xc4\x83 a fost construit\xc4\x83 \xc3\xaen anul 1733 \xc3\xaen Pia\xc8\x9ba Mic\xc4\x83 din Sibiu, pe culoarul de acces dinspre Ora\xc8\x99ul de Jos. Ea a fost cunoscut\xc4\x83 de sibieni ca "Biserica Arcadelor" (\xc3\xaen german\xc4\x83 Laubenkirche), dup\xc4\x83 porticul boltit pe care \xc3\xael avea. \xc3\x8en anul 1747, breasla aurarilor a oferit acestei biserici o cruce de argint. _NEWLINE_Ca urmare a faptului c\xc4\x83 zona unde se afla tunelul ce f\xc4\x83cea leg\xc4\x83tura \xc3\xaentre Ora\xc8\x99ul de jos \xc8\x99i Ora\xc8\x99ul de sus devenise insalubr\xc4\x83, fiind sufocat\xc4\x83 de gunoaie care produceau un miros pestilen\xc8\x9bial, dar \xc8\x99i pentru a realiza o leg\xc4\x83tur\xc4\x83 mai rapid\xc4\x83 \xc3\xaentre cele dou\xc4\x83 p\xc4\x83r\xc8\x9bi ale ora\xc8\x99ului medieval, magistratul ora\xc8\x99ului a luat decizia de a demola acest r\xc3\xa2nd de case, ce se \xc3\xaentindeau p\xc3\xa2n\xc4\x83 aproape de Turnul Sfatului. Cl\xc4\x83dirile aflate \xc3\xaen zona tunelului (Biserica Arcadelor, cl\xc4\x83direa c\xc3\xa2ntarului oficial al ora\xc8\x99ului, casa Jickeli \xc8\x99i casa Thomas Gulden) au fost demolate \xc3\xaen 1851, iar tunelul a fost spart, \xc3\xaen locul s\xc4\x83u amenaj\xc3\xa2ndu-se un culoar de trecere. La \xc3\xaenceput, peste strada Ocnei a fost construit\xc4\x83 o pasarel\xc4\x83 pietonal\xc4\x83 de lemn care f\xc4\x83cea leg\xc4\x83tura \xc3\xaentre Pia\xc8\x9ba Mic\xc4\x83 \xc8\x99i Pia\xc8\x9ba Huet, iar \xc3\xaen 1860 s-a inaugurat aici Podul Minciunilor. _NEWLINE_Biserica Arcadelor se afla pe culoarul peste care s-a construit Podul Minciunilor.  Prim\xc4\x83ria ora\xc8\x99ului Sibiu trebuia s\xc4\x83 ofere o desp\xc4\x83gubire de 17.600 florini pentru demolarea acestei biserici. La 10 august 1851, primarul ora\xc8\x99ului Sibiu, Wilhem von Konradsheim, a anun\xc8\x9bat presbiteriul Bisericii Evanghelice c\xc4\x83 nu va da ace\xc8\x99ti bani, \xc3\xaen schimb va radia datoria pe care institu\xc8\x9bia religioas\xc4\x83 o avea c\xc4\x83tre municipalitate. Materialul rezultat din demolare urma s\xc4\x83 fie folosit pentru construirea unei noi biserici evanghelice, iar altarul, amvonul \xc8\x99i b\xc4\x83ncile din Biserica Arcadelor au fost depozitate \xc3\xaen Biserica evanghelic\xc4\x83 "Sf. Maria", crucifixul de argint fiind a\xc8\x99ezat \xc3\xaen sacristie. _NEWLINE_De asemenea, \xc3\xaen schimbul vechii "biserici a arcadelor" din Pia\xc8\x9ba Mic\xc4\x83, demolat\xc4\x83 \xc3\xaen anul 1851, magistratul ora\xc8\x99ului a oferit comunit\xc4\x83\xc8\x9bii evanghelice un teren de o sut\xc4\x83 de st\xc3\xa2njeni pentru construirea unei noi biserici. Acest teren era situat \xc3\xaentre casa brutarului Anton Taub \xc8\x99i gr\xc4\x83dina lui Joseph Schuster, \xc3\xaen apropiere de Bastionul Soldisch, \xc3\xaentre cele dou\xc4\x83 ziduri ce formau a treia centur\xc4\x83 de fortifica\xc8\x9bii a ora\xc8\x99ului.\n_START_SECTION_\nConstruirea Bisericii "Sf. Ioan"\n_START_PARAGRAPH_\n\xc3\x8en anul 1829 preotul paroh al satului Neppendorf (azi cartierul Turni\xc8\x99or al ora\xc8\x99ului Sibiu), Johann Engelleiter, a l\xc4\x83sat prin testament \xc3\xaentreaga sa avere comunit\xc4\x83\xc8\x9bii evanghelice din Sibiu. El a \xc3\xaenfiin\xc8\x9bat o funda\xc8\x9bie care urma s\xc4\x83 redirec\xc8\x9bioneze ace\xc8\x99ti bani pentru construirea unei biserici \xc8\x99i a unui orfelinat pentru credincio\xc8\x99ii evanghelici din cartierul Iozefin. _NEWLINE_Inten\xc8\x9bia preotului Engelleiter a r\xc4\x83mas nefinalizat\xc4\x83 pentru o lung\xc4\x83 perioad\xc4\x83 de timp. Abia \xc3\xaen anul 1879 Consistoriul Superior \xc8\x99i episcopul Georg Daniel Teutsch au repus \xc3\xaen discu\xc8\x9bie acest proiect. S-a organizat un concurs de proiecte, iar \xc3\xaen martie 1881 au fost desemna\xc8\x9bi drept c\xc3\xa2\xc8\x99tig\xc4\x83tori constuctorii Baumann \xc8\x99i Koniger, ale c\xc4\x83ror planuri au fost combinate. Planurile lor prevedeau construirea unui complex de cl\xc4\x83diri format dintr-o biseric\xc4\x83, un orfelinat, un c\xc4\x83min internat \xc8\x99i o locuin\xc8\x9b\xc4\x83 pentru preot. _NEWLINE_Au existat discu\xc8\x9bii aprinse \xc3\xaentre membrii comunit\xc4\x83\xc8\x9bii evanghelice cu privire la loca\xc8\x9bia viitoarei biserici. Unii dintre ei, printre care \xc8\x99i preotul Samuel Binder, sus\xc8\x9bineau c\xc4\x83 terenul din apropierea Bastionului Soldisch nu f\xc4\x83cea parte din cartierul Iozefin. De\xc8\x99i \xc3\xaentre cl\xc4\x83dirile \xc3\xaen care se afl\xc4\x83 ast\xc4\x83zi Liceul Octavian Goga \xc8\x99i Institutul Teusch se mai observ\xc4\x83 \xc8\x99i ast\xc4\x83zi fragmente din cea de-a V-a incint\xc4\x83 fortificat\xc4\x83 a Cet\xc4\x83\xc8\x9bii Sibiului, magistratul ora\xc8\x99ului a hot\xc4\x83r\xc3\xa2t c\xc4\x83 linia de demarca\xc8\x9bie a cet\xc4\x83\xc8\x9bii medievale de cartierul Iozefin era actuala strad\xc4\x83 Ioan Lupa\xc8\x99._NEWLINE_Pe terenul din apropierea Bastionului Soldisch, comunitatea evanghelic\xc4\x83 din Sibiu a construit \xc3\xaen perioada 1881-1883 un orfelinat \xc8\x99i Biserica "Sf. Apostol Ioan" (\xc3\xaen german\xc4\x83 Johanniskirche). Biserica a fost construit\xc4\x83 \xc3\xaen stil neogotic, iar a\xc8\x99ez\xc4\x83m\xc3\xa2ntul evanghelic pentru copii orfani (\xc3\xaen german\xc4\x83 Lutherhaus) a fost ridicat l\xc3\xa2ng\xc4\x83 latura de nord a l\xc4\x83ca\xc8\x99ului de cult. Orga a fost amplasat\xc4\x83 \xc3\xaen biseric\xc4\x83 de c\xc4\x83tre W. Horbinger dup\xc4\x83 indica\xc8\x9biile cantorului ora\xc8\x99ului, J. L. Bella. \xc3\x8en aprilie 1882 s-a \xc3\xaencheiat un contract cu t\xc3\xa2mplarul Johann Barthmes pentru construirea altarului \xc8\x99i a amvonului. Altarul a fost construit de Carl D\xc3\xb6rschlag \xc8\x99i avea ca tem\xc4\x83 \xe2\x80\x9eM\xc3\xa2ntuitorul \xc3\xaenv\xc4\x83\xc8\x9b\xc3\xa2nd \xc8\x99i milostivindu-se de copii\xe2\x80\x9d. \xc3\x8en timpanul portalului de intrare a fost montat un basorelief comandat la Viena, av\xc3\xa2nd tema \xe2\x80\x9cIsus printre copii\xe2\x80\x9d. Ceasornicarul A. Hartmann a oferit un orologiu pentru aceasta biseric\xc4\x83. Cele dou\xc4\x83 cl\xc4\x83diri au fost inaugurate la 10 noiembrie 1883, la aniversarea a 400 de ani de la na\xc8\x99terea lui Martin Luther. _NEWLINE_Biserica evanghelic\xc4\x83 se afla \xc3\xaen 1909 \xc3\xaentr-o stare de degradare, fiind observate o serie de fisuri ale zidurilor. Comunitatea evanghelic\xc4\x83 a \xc3\xaencercat s\xc4\x83 repare acest edificiu, fiindu-i solicitat arhitectului Hans Eder s\xc4\x83 \xc3\xaentocmeasc\xc4\x83 un deviz de cheltuieli. Analizele efectuate au remarcat existen\xc8\x9ba unui pericol de pr\xc4\x83bu\xc8\x99ire, motiv pentru care s-a decis evacuarea bisericii p\xc3\xa2n\xc4\x83 la sf\xc3\xa2r\xc8\x99itul lunii ianuarie 1910. Orga a fost transferat\xc4\x83 \xc3\xaen biserica din cimitir. Presbiteriul Bisericii Evanghelice a hot\xc4\x83r\xc3\xa2t \xc3\xaen aprilie 1910 ca biserica s\xc4\x83 fie demolat\xc4\x83 \xc3\xaen \xc3\xaentregime, iar pe locul ei s\xc4\x83 se construiasc\xc4\x83 un nou l\xc4\x83ca\xc8\x99 de cult. \xc3\x8en iunie 1910, Biserica evanghelic\xc4\x83 "Sf. Ioan" era demolat\xc4\x83 \xc3\xaen \xc3\xaentregime.  _NEWLINE_S-a organizat un concurs de proiecte la care au participat arhitec\xc8\x9bii locali Gustav Matz \xc8\x99i Fritz Buertmes, precum \xc8\x99i arhitectul berlinez Josef Bedeus von Scharberg. Reprezentan\xc8\x9bii comunit\xc4\x83\xc8\x9bii evanghelice au hot\xc4\x83r\xc3\xa2t \xc3\xaen martie 1912 s\xc4\x83 construiasc\xc4\x83 noul l\xc4\x83ca\xc8\x99 de cult dup\xc4\x83 planurile lui Josef Bedeus von Scharberg. Conform proiectului, turnul clopotni\xc8\x9b\xc4\x83 urma s\xc4\x83 fie mutat spre interior cu 30 de centimetri, iar coronamentul turnului s\xc4\x83 fie modificat dintr-unul de tip bavarez (\xc3\xaen form\xc4\x83 de bulb de ceap\xc4\x83) \xc3\xaentr-unul ascu\xc8\x9bit, specific Transilvaniei. Cheltuielile de construc\xc8\x9bie au fost estimate la circa 167.000 de coroane, motiv pentru care Presbiteriul Bisericii Evanghelice s-a \xc3\xaemprumutat cu suma de 168.000 de coroane de la banca \xe2\x80\x9eDeutsche Allgemeine Sparkasse\xe2\x80\x9d. _NEWLINE_Pe locul fostului l\xc4\x83ca\xc8\x99 de cult a fost construit\xc4\x83 \xc3\xaen anul 1912 o biseric\xc4\x83 nou\xc4\x83 al\xc4\x83turi de o locuin\xc8\x9b\xc4\x83 pentru preot. Lucr\xc4\x83rile au fost executate de societatea de construc\xc8\x9bii a lui Gustav M\xc3\xa4tz. Noua biseric\xc4\x83 a fost inaugurat\xc4\x83 la 10 noiembrie 1912, ea fiind cea de-a doua biseric\xc4\x83 evanghelic\xc4\x83 din ora\xc8\x99 la momentul acela, dup\xc4\x83 Catedrala Evanghelic\xc4\x83. Aici urmau s\xc4\x83 se \xc8\x9bin\xc4\x83 slujbe religioase, iar predicile erau programate la ora 11.00 pentru vecin\xc4\x83t\xc4\x83\xc8\x9bi \xc8\x99i la ora 18.00 pentru militari. Femeile de confesiune evanghelic\xc4\x83 din Sibiu au organizat \xc3\xaen incinta acestui l\xc4\x83ca\xc8\x99 de cult primele \xc3\xaent\xc3\xa2lniri prilejuite de ziua mondial\xc4\x83 de rug\xc4\x83ciune.\n_START_SECTION_\nArhitectur\xc4\x83\n_START_PARAGRAPH_\nBiserica evanghelic\xc4\x83 "Sf. Ioan" are form\xc4\x83 de cruce, cu un turn-clopotni\xc8\x9b\xc4\x83 de form\xc4\x83 octogonal\xc4\x83 \xc3\xaen partea de nord, av\xc3\xa2nd la col\xc8\x9buri patru balcoane din lemn.  Pere\xc8\x9bii exteriori sunt sus\xc8\x9binu\xc8\x9bi de contraforturi \xc3\xaen trepte care se \xc3\xaenal\xc8\x9b\xc4\x83 p\xc3\xa2n\xc4\x83 la corni\xc8\x99\xc4\x83. Nava central\xc4\x83 \xc8\x99i cea transversal\xc4\x83 au acoperi\xc8\x99ul \xc3\xaen dou\xc4\x83 ape, sus\xc8\x9binut de pila\xc8\x99tri. Altarul are forma semicircular\xc4\x83 \xc3\xaen interior \xc8\x99i poligonal\xc4\x83 \xc3\xaen exterior. _NEWLINE_Intrarea \xc3\xaen biseric\xc4\x83 se face pe latura de est, printr-un portal cu muluri \xc3\xaen stil neogotic. U\xc8\x99a de la intrare este ornamentat\xc4\x83 cu fier, av\xc3\xa2nd \xc3\xaen timpan un basorelief \xc3\xaen care este reprezentat Isus Cristos \xc3\xaenconjurat de copii. Pe aici se intr\xc4\x83 \xc3\xaentr-o antecamer\xc4\x83. \xc3\x8en partea de vest a bisericii se afl\xc4\x83 galeria corului, unde este amplasat\xc4\x83 orga. Pe vitralii se afl\xc4\x83 \xc3\xaenscrise numele donatorului \xc8\x99i a arhitectului, precum \xc8\x99i anul 1912. Aranjamentul liturgic din altar este format dintr-o mas\xc4\x83 pe care se afl\xc4\x83 o cruce alb\xc4\x83, o stran\xc4\x83 din lemn \xc3\xaen stil neogotic \xc8\x99i un pupitru. _NEWLINE_Printre obiectele liturgice aflate \xc3\xaen biseric\xc4\x83 sunt de men\xc8\x9bionat dou\xc4\x83 clopote din bronz (turnate \xc3\xaen 1557 \xc8\x99i respectiv 1642) \xc8\x99i o cristelni\xc8\x9b\xc4\x83 de bronz.'